Document ID: 32011D0489

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Ιουλίου 2011 σχετικά με την έγκριση παρέκκλισης, την οποία ζήτησε το Βέλγιο για την περιφέρεια της Φλάνδρας κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό Ε(2011) 4503] (Το κείμενο στην ολλανδική γλώσσα είναι το μόνο αυθεντικό) (2011/489/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο, Εκτιμώντας τα ακόλουθα: (1) Εάν η ποσότητα κοπριάς που πρόκειται να διασπαρεί ετησίως σε κράτος μέλος ανά εκτάριο, διαφέρει από τις καθοριζόμενες στο παράρτημα III παράγραφος 2 δεύτερο εδάφιο πρώτη πρόταση και στοιχείο α) της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπο ώστε να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με βάση αντικειμενικά κριτήρια, όπως, στην προκειμένη περίπτωση, οι παρατεταμένες καλλιεργητικές περίοδοι και οι καλλιέργειες με μεγάλες ανάγκες αζώτου. (2) Στις 21 Δεκεμβρίου 2007 η Επιτροπή εξέδωσε την απόφαση 2008/64/ΕΚ σχετικά με την έγκριση παρέκκλισης, την οποία ζήτησε το Βέλγιο για την περιφέρεια της Φλάνδρας κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης (2), με την οποία παρέχεται η δυνατότητα στο Βασίλειο του Βελγίου να επιτρέπει, υπό ορισμένους όρους, στην περιφέρεια της Φλάνδρας τη διασπορά έως 250 χιλιογράμμων αζώτου ζωικής κοπριάς ανά εκτάριο ετησίως σε αγροτεμάχια καλλιεργούμενα με χόρτο και με αραβόσιτο με επίσπορη καλλιέργεια χόρτου και έως 200 χιλιογράμμων αζώτου ζωικής κοπριάς ανά εκτάριο ετησίως, σε αγροτεμάχια καλλιεργούμενα με χειμερινό σίτο, ακολουθούμενο από δευτερεύουσα καλλιέργεια, και με τεύτλα. (3) Η ισχύς της παρέκκλισης που εγκρίθηκε με την απόφαση 2008/64/ΕΚ και αφορούσε περίπου 3 300 γεωργούς και 83 500 εκτάρια γης έληξε στις 31 Δεκεμβρίου 2010. (4) Στις 15 Μαρτίου 2011, το Βέλγιο υπέβαλε στην Επιτροπή αίτηση ανανέωσης της παρέκκλισης για την περιφέρεια της Φλάνδρας, βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ. (5) Η αιτούμενη παρέκκλιση αφορά την πρόθεση του Βελγίου να επιτρέψει στη Φλάνδρα, σε συγκεκριμένες γεωργικές εκμεταλλεύσεις, τη διασπορά έως 250 χιλιογράμμων αζώτου κοπριάς ζώων βοσκής και επεξεργασμένης κοπριάς χοίρων ανά εκτάριο ετησίως σε αγροτεμάχια με καλλιέργειες χόρτου και αραβοσίτου με επίσπορη καλλιέργεια χόρτου και κομμένου χόρτου ή θερισμένης σίκαλης ακολουθούμενες από αραβόσιτο και έως 200 χιλιογράμμων αζώτου ζωικής κοπριάς και επεξεργασμένης κοπριάς χοίρων ανά εκτάριο ετησίως σε αγροτεμάχια με καλλιέργειες χειμερινού σίτου ή τριτικάλ, ακολουθούμενες από δευτερεύουσες (ενδιάμεσες) καλλιέργειες, και τεύτλων. (6) Η περιφέρεια της Φλάνδρας έθεσε σαφείς στόχους όσον αφορά την ποιότητα των υδάτων για τις δύο επόμενες περιόδους του προγράμματος δράσης. Για τα επιφανειακά ύδατα, το ποιοτικό πρότυπο των 50 mg νιτρικών ενώσεων ανά λίτρο θα επιτευχθεί στο 84 % των σημείων του δικτύου γεωργικής παρακολούθησης έως το 2014 και στο 95 % των σημείων αυτών έως το 2018. Για τα υπόγεια ύδατα μικρού βάθους που ανανεώνονται με βραδύτερους ρυθμούς, η μέση συγκέντρωση νιτρικών ενώσεων θα έχει μειωθεί κατά 10 % το 2014 και κατά 20 % έως το 2018, σε σχέση με τη μέση τιμή του 2010, δηλαδή 40 mg νιτρικών ενώσεων ανά λίτρο. Ιδιαίτερη προσοχή δίδεται στις ομοιογενείς υδρολογικές ζώνες, όπου οι συγκεντρώσεις νιτρικών ενώσεων στα υπόγεια ύδατα μικρού βάθους είναι -κατά μέσον όρο- υψηλότερες των 50 mg ανά λίτρο· οι μέσες συγκεντρώσεις νιτρικών ενώσεων στα ύδατα αυτά θα πρέπει να μειωθούν κατά 5 mg ανά λίτρο ανά περίοδο προγράμματος δράσης. (7) Για να επιτύχει τους στόχους αυτούς, η περιοχή της Φλάνδρας κατάρτισε ενισχυμένο πρόγραμμα δράσης για την περίοδο 2011-2014. Η σχετική πολιτική θα αποτελέσει αντικείμενο επανεξέτασης έως το 2014, ώστε να καθοριστούν πιθανά περαιτέρω ενισχυμένα μέτρα που θα πρέπει να ληφθούν στο πλαίσιο του προγράμματος δράσης για την περίοδο 2015-2018 προκειμένου να εξασφαλιστεί η επίτευξη των στόχων για την ποιότητα των υδάτων. (8) Η νομοθεσία για την εφαρμογή της οδηγίας 91/676/ΕΟΚ στην περιφέρεια της Φλάνδρας, ήτοι το διάταγμα για την προστασία των υδάτων από τη νιτρορρύπανση γεωργικής προέλευσης της 22ας Δεκεμβρίου 2006 (εφεξής διάταγμα για τη λίπανση με κοπριά) τροποποιήθηκε (3) στις 6 Μαΐου 2011 σύμφωνα με το πρόγραμμα δράσης της περιόδου 2011-2014 και εφαρμόζεται σε συνδυασμό με την παρούσα απόφαση. (9) Το διάταγμα για τη λίπανση με κοπριά εφαρμόζεται στο σύνολο του εδάφους της περιφέρειας της Φλάνδρας. (10) Το διάταγμα για τη λίπανση με κοπριά επιβάλλει περιορισμούς για τη διασπορά τόσο του αζώτου όσο και του φωσφόρου. (11) Από τα δικαιολογητικά που συνοδεύουν τη γνωστοποίηση προκύπτει ότι οι προτεινόμενες ποσότητες των 250 και 200 χιλιογράμμων αζώτου ζωικής κοπριάς ανά εκτάριο ετησίως αιτιολογούνται με αντικειμενικά κριτήρια, όπως η παρατεταμένη καλλιεργητική περίοδος και οι καλλιέργειες με μεγάλες ανάγκες αζώτου. (12) Η Επιτροπή, αφού εξέτασε την αίτηση, κρίνει ότι οι προτεινόμενες ποσότητες των 250 και 200 χιλιογράμμων αντιστοίχως αζώτου κοπριάς ζώων βοσκής και επεξεργασμένης κοπριάς χοίρων ανά εκτάριο ετησίως δεν θα διακυβεύσουν την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι επιπλέον των ενισχυμένων μέτρων που έχουν ληφθεί στο πλαίσιο του προγράμματος δράσης της περιόδου 2011-2014. (13) Για να αποφευχθεί το ενδεχόμενο εντατικοποίησης της κτηνοτροφίας από την εφαρμογή της αιτούμενης παρέκκλισης, οι αρμόδιες αρχές θα πρέπει να μεριμνήσουν για τον περιορισμό του αριθμού των εκτρεφόμενων ζώων σε κάθε εκμετάλλευση (δικαιώματα εκπομπής θρεπτικών στοιχείων) της περιφέρειας της Φλάνδρας, σύμφωνα με τις διατάξεις του διατάγματος για τη λίπανση με κοπριά. (14) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία έχει συσταθεί δυνάμει του άρθρου 9 της οδηγίας 91/676/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται, υπό τους όρους της παρούσας απόφασης, η παρέκκλιση την οποία ζήτησε το Βασίλειο του Βελγίου, εξ ονόματος της περιφέρειας της Φλάνδρας, με την επιστολή του της 15ης Μαρτίου 2011, με στόχο να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στο παράρτημα III παράγραφος 2 δεύτερο εδάφιο πρώτη πρόταση και στοιχείο α) της οδηγίας 91/676/ΕΟΚ. Άρθρο 2 Ορισμοί Για τους σκοπούς της παρούσας απόφασης, ισχύουν οι ακόλουθοι ορισμοί: α) «εκμεταλλεύσεις»: αγροκτήματα με ή χωρίς κτηνοτροφική δραστηριότητα· β) «αγροτεμάχιο»: μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης· γ) «λειμώνες»: οι μόνιμοι ή προσωρινοί βοσκότοποι (κατά γενικό κανόνα, οι προσωρινοί παραμένουν για χρονικό διάστημα μικρότερο των τεσσάρων ετών)· δ) «καλλιέργειες με μεγάλες ανάγκες αζώτου και παρατεταμένες καλλιεργητικές περιόδους»: χόρτο, αραβόσιτος, στον οποίο, πριν ή μετά τη συγκομιδή σπέρνεται χόρτο που έχει θεριστεί και απομακρυνθεί από τον αγρό ως δευτερεύουσα καλλιέργεια, κομμένο χόρτο ή θερισμένη σίκαλη με ακόλουθη καλλιέργεια αραβοσίτου, χειμερινός σίτος ή τριτικάλ, ακολουθούμενος από δευτερεύουσες (ενδιάμεσες) καλλιέργειες, ζαχαρότευτλα ή κτηνοτροφικά τεύτλα· ε) «ζώα ελεύθερης βοσκής»: βοοειδή (εξαιρουμένων των μόσχων κρεατοπαραγωγής), αιγοπρόβατα και άλογα· στ) «επεξεργασία κοπριάς»: διαχωρισμός της κοπριάς χοίρων σε δύο κλάσματα, ένα στερεό και ένα υγρό, με σκοπό τη βελτίωση της διασποράς στο έδαφος, καθώς και της ανάκτησης αζώτου και φωσφόρου· ζ) «επεξεργασμένη κοπριά»: το υγρό κλάσμα που προκύπτει από την επεξεργασία της κοπριάς· η) «λύματα χαμηλής περιεκτικότητας σε άζωτο και φωσφόρο»: επεξεργασμένη κοπριά με μέγιστη περιεκτικότητα σε άζωτο 1 kg ανά τόνο λυμάτων και μέγιστη περιεκτικότητα σε φωσφόρο 1 kg ανά τόνο λυμάτων· θ) «εδαφική κατατομή»: το στρώμα εδάφους κάτω από την επιφάνειά του μέχρι βάθους 0,90 μέτρων, εκτός εάν το μέσο βάθος της ανώτερης στάθμης του υδροφόρου ορίζοντα είναι μικρότερο· στην τελευταία περίπτωση η κατατομή λαμβάνεται μέχρι το μέσο βάθος της ανώτερης στάθμης του υδροφόρου ορίζοντα. Άρθρο 3 Πεδίο εφαρμογής Η παρούσα απόφαση εφαρμόζεται μεμονωμένα και υπό τους όρους των άρθρων 4 έως 7, σε συγκεκριμένα αγροτεμάχια ενός αγροκτήματος που καλύπτονται από καλλιέργειες με μεγάλες ανάγκες αζώτου και με παρατεταμένες καλλιεργητικές περιόδους. Άρθρο 4 Ετήσια αίτηση και ανάληψη δέσμευσης 1. Οι γεωργοκτηνοτρόφοι που επιθυμούν να επωφεληθούν από παρέκκλιση δυνάμει της παρούσας απόφασης υποβάλλουν αίτηση στις αρμόδιες αρχές σε ετήσια βάση, το αργότερο έως τις 15 Φεβρουαρίου. Η ετήσια αίτηση για το έτος 2011 πρέπει να υποβληθεί το αργότερο έως τις 15 Ιουλίου. 2. Ταυτόχρονα με την υποβολή της ετήσιας αίτησης που αναφέρεται στην παράγραφο 1, δεσμεύονται εγγράφως να τηρήσουν τους όρους των άρθρων 5, 6 και 7. Άρθρο 5 Επεξεργασία της κοπριάς 1. Το στερεό κλάσμα που προκύπτει από την επεξεργασία της κοπριάς παραδίδεται σε εγκεκριμένες εγκαταστάσεις ανακύκλωσης, με σκοπό τη μείωση της δυσοσμίας και άλλων εκπομπών, τη βελτίωση των αγρονομικών και των σχετικών με την υγιεινή ιδιοτήτων, τη διευκόλυνση των χειρισμών, καθώς και τη βελτίωση της ανάκτησης του αζώτου και του φωσφόρου. Το ανακυκλωμένο προϊόν δεν πρέπει να διασπείρεται σε γεωργική γη της περιφέρειας της Φλάνδρας, με εξαίρεση τα πάρκα, τις ζώνες πρασίνου και τους ιδιωτικούς κήπους. 2. Οι επωφελούμενοι από παρέκκλιση γεωργοκτηνοτρόφοι που προβαίνουν σε επεξεργασία κοπριάς υποβάλλουν ετησίως στις αρμόδιες αρχές στοιχεία σχετικά με την ποσότητα κοπριάς που προωθήθηκε για επεξεργασία, την ποσότητα και τον προορισμό του στερεού κλάσματος και της επεξεργασμένης κοπριάς και την περιεκτικότητά τους σε άζωτο και φωσφόρο. 3. Οι αρμόδιες αρχές ορίζουν και επικαιροποιούν τις αναγνωρισμένες μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση για την οποία έχει εγκριθεί ατομική παρέκκλιση. 4. Η αμμωνία και οι άλλες εκπομπές από την επεξεργασία της κοπριάς συλλέγονται και υποβάλλονται σε κατεργασία, με σκοπό τη μείωση των περιβαλλοντικών επιπτώσεων και οχλήσεων από τις εγκαταστάσεις που προκαλούν υψηλότερα επίπεδα εκπομπών από την κατάσταση αναφοράς, δηλαδή την αποθήκευση και διασπορά μη επεξεργασμένης ζωικής κοπριάς. Για τον σκοπό αυτό καταρτίζεται και επικαιροποιείται, σε τακτική βάση, μητρώο των εγκαταστάσεων των οποίων οι εκπομπές χρειάζονται κατεργασία. Άρθρο 6 Διασπορά κοπριάς και άλλων λιπασμάτων 1. Με την επιφύλαξη των όρων των παραγράφων 2 έως 11, η ποσότητα αζώτου κοπριάς ζώων βοσκής, επεξεργασμένης κοπριάς και λυμάτων χαμηλής περιεκτικότητας σε άζωτο και φωσφορικές ενώσεις που διασπείρεται ετησίως σε καλυπτόμενα από παρέκκλιση αγροτεμάχια, συμπεριλαμβανομένης της διασποράς από τα ίδια τα ζώα, δεν υπερβαίνει τα 250 χιλιόγραμμα ανά εκτάριο ετησίως σε αγροτεμάχια καλλιεργούμενα με: α) χόρτο και αραβόσιτο με επίσπορη καλλιέργεια χόρτου· β) κομμένο χόρτο ακολουθούμενο από αραβόσιτο· γ) θερισμένη σίκαλη ακολουθούμενη από αραβόσιτο, και τα 200 χιλιόγραμμα ανά εκτάριο ετησίως σε αγροτεμάχια καλλιεργούμενα με: δ) χειμερινό σίτο ακολουθούμενο από δευτερεύουσα (ενδιάμεση) καλλιέργεια· ε) τριτικάλ ακολουθούμενο από δευτερεύουσα (ενδιάμεση) καλλιέργεια· στ) ζαχαρότευτλα ή κτηνοτροφικά τεύτλα. 2. Επεξεργασμένη κοπριά, η οποία δεν μπορεί να θεωρηθεί ως λύματα χαμηλής περιεκτικότητας σε άζωτο και φωσφορικές ενώσεις, επιτρέπεται να διασπείρεται σε καλυπτόμενα από παρέκκλιση αγροτεμάχια μόνον εφόσον η αναλογία αζώτου προς φωσφορικές ενώσεις (N/P2O5) στην εν λόγω κοπριά είναι τουλάχιστον 3,3. 3. Η διασπορά λυμάτων χαμηλής περιεκτικότητας σε άζωτο και φωσφορικές ενώσεις περιορίζεται σε 15 τόνους ανά εκτάριο κατ’ ανώτατο όριο. 4. Η συνολική εισροή αζώτου και φωσφορικών ενώσεων πρέπει να είναι σύμφωνη με τη ζήτηση θρεπτικών στοιχείων από τις υπό εξέταση καλλιέργειες, πρέπει δε να λαμβάνεται υπόψη η προσφορά από το έδαφος και η οφειλόμενη στην επεξεργασία αυξημένη διαθεσιμότητα αζώτου κοπριάς. Σε κάθε περίπτωση και για όλες τις καλλιέργειες, δεν πρέπει να υπερβαίνει τα πρότυπα μέγιστης διασποράς που έχουν καθοριστεί για τις φωσφορικές ενώσεις και το άζωτο, εκφραζόμενα είτε σε ολικό άζωτο, είτε σε αποτελεσματικό άζωτο, όπως προβλέπεται στο πρόγραμμα δράσης. 5. Απαγορεύεται η χρήση φωσφορούχων χημικών λιπασμάτων στα καλυπτόμενα από παρέκκλιση αγροτεμάχια. 6. Για κάθε εκμετάλλευση τηρείται σχέδιο λίπανσης, στο οποίο περιγράφονται, για το σύνολο της έκτασής της, η αμειψισπορά και η προγραμματισμένη διασπορά κοπριάς, καθώς και αζωτούχων και φωσφορικών λιπασμάτων. Το σχέδιο αυτό είναι διαθέσιμο στην εκμετάλλευση το αργότερο την 15η Φεβρουαρίου κάθε ημερολογιακού έτους. Το σχέδιο λίπανσης περιλαμβάνει τα ακόλουθα: α) τον αριθμό των ζώων και περιγραφή του συστήματος σταβλισμού και αποθήκευσης, στην οποία συμπεριλαμβάνεται η χωρητικότητα των διαθέσιμων χώρων αποθήκευσης κοπριάς· β) υπολογισμό του αζώτου και του φωσφόρου κοπριάς που παράγονται στην εκμετάλλευση· γ) περιγραφή της επεξεργασίας της κοπριάς και των αναμενόμενων χαρακτηριστικών της επεξεργασμένης κοπριάς· δ) την ποσότητα, το είδος και τα χαρακτηριστικά της κοπριάς που παραδίδεται εκτός της εκμετάλλευσης ή στην εκμετάλλευση· ε) την αμειψισπορά και την έκταση, σε εκτάρια, των αγροτεμαχίων με καλλιέργειες με μεγάλες ανάγκες αζώτου και παρατεταμένες καλλιεργητικές περιόδους και των αγροτεμαχίων με άλλες καλλιέργειες· στ) τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο· ζ) υπολογισμό του αζώτου και του φωσφόρου κοπριάς που θα διασπαρούν σε κάθε αγροτεμάχιο· η) υπολογισμό του αζώτου και του φωσφόρου χημικών και άλλων λιπασμάτων που θα διασπαρούν σε κάθε αγροτεμάχιο. Για να διασφαλιστεί η συνέπεια των σχεδίων λίπανσης προς τις πραγματικές γεωργικές πρακτικές, τα σχέδια αναθεωρούνται το αργότερο επτά ημέρες ύστερα από κάθε μεταβολή της γεωργικής πρακτικής. 7. Κάθε εκμετάλλευση τηρεί λογαριασμούς λιπασμάτων, όπου καταγράφονται, μεταξύ άλλων, οι ποσότητες και ο χρόνος διασποράς κοπριάς και αζωτούχων λιπασμάτων. 8. Για κάθε εκμετάλλευση που επωφελείται από παρέκκλιση, διατίθενται αποτελέσματα ανάλυσης αζώτου και φωσφόρου στο έδαφος. Πρέπει να εκτελείται δειγματοληψία και ανάλυση φωσφόρου και αζώτου το αργότερο την 1η Ιουνίου και τουλάχιστον ανά τετραετία, για κάθε έκταση της εκμετάλλευσης που είναι ομοιογενής ως προς την αμειψισπορά και τα χαρακτηριστικά του εδάφους. Απαιτείται τουλάχιστον μία ανάλυση ανά 5 εκτάρια γης. 9. Η συγκέντρωση αζωτούχων ενώσεων στην εδαφική κατατομή μετράται ετησίως, το φθινόπωρο και το αργότερο στις 15 Νοεμβρίου, τουλάχιστον στο 6 % του συνόλου των καλυπτόμενων από παρέκκλιση αγροτεμαχίων και στο 1 % των άλλων αγροτεμαχίων που χρησιμοποιούνται από εκμεταλλεύσεις για τις οποίες έχει εγκριθεί παρέκκλιση, ούτως ώστε να καλύπτεται τουλάχιστον το 85 % των εκμεταλλεύσεων αυτών. Απαιτούνται τουλάχιστον τρία αντιπροσωπευτικά δείγματα τριών διαφορετικών εδαφικών στρωμάτων της εδαφικής κατατομής ανά 2 εκτάρια γης. 10. Μεταξύ 1ης Σεπτεμβρίου και 15ης Φεβρουαρίου του επόμενου έτους δεν διασπείρονται στα καλυπτόμενα από παρέκκλιση αγροτεμάχια κοπριά, επεξεργασμένη κοπριά ή λύματα χαμηλής περιεκτικότητας σε άζωτο και φωσφορικές ενώσεις με περιεκτικότητα σε ολικό άζωτο μεγαλύτερη από 0,60 χιλιόγραμμα ανά τόνο, ούτε χημικά και άλλα λιπάσματα. 11. Τουλάχιστον δύο τρίτα της ποσότητας αζώτου κοπριάς, εξαιρουμένου του αζώτου κοπριάς ζώων βοσκής, διασπείρονται πριν από τις 31 Μαΐου εκάστου έτους. Άρθρο 7 Διαχείριση γης Οι γεωργοκτηνοτρόφοι που επωφελούνται από ατομική παρέκκλιση εφαρμόζουν τα ακόλουθα μέτρα: α) οι λειμώνες οργώνονται την άνοιξη, ανεξάρτητα από το είδος του εδάφους, με εξαίρεση τα αργιλώδη εδάφη· β) λειμώνες σε αργιλώδη εδάφη οργώνονται πριν από τις 15 Σεπτεμβρίου· γ) οι λειμώνες που βρίσκονται σε καλυπτόμενα από παρέκκλιση αγροτεμάχια δεν περιλαμβάνουν σπαρμένα όσπρια ή άλλα φυτά που δεσμεύουν το ατμοσφαιρικό άζωτο· δ) σπέρνονται καλλιέργειες με μεγάλες ανάγκες αζώτου στους λειμώνες δύο εβδομάδες μετά το όργωμά τους, στη διάρκεια δε του έτους κατά το οποίο οργώνονται οι μόνιμοι λειμώνες δεν διασπείρονται λιπάσματα· ε) οι δευτερεύουσες καλλιέργειες σπέρνονται δύο εβδομάδες μετά τη συγκομιδή του χειμερινού σίτου ή του τριτικάλ και το αργότερο στις 10 Σεπτεμβρίου· στ) οι δευτερεύουσες καλλιέργειες δεν οργώνονται πριν από τις 15 Φεβρουαρίου, ούτως ώστε να εξασφαλίζεται μόνιμη φυτική κάλυψη της αρόσιμης γης και με τον τρόπο αυτό να αντισταθμίζονται οι φθινοπωρινές απώλειες αζώτου του υπεδάφους και να περιορίζονται οι χειμερινές απώλειες. Άρθρο 8 Άλλα μέτρα Οι αρμόδιες αρχές μεριμνούν ώστε οι παρεκκλίσεις που εγκρίνονται για τη διασπορά επεξεργασμένης κοπριάς να είναι συμβατές με τη δυναμικότητα των εγκεκριμένων εγκαταστάσεων επεξεργασίας κοπριάς και μεταποίησης του στερεού κλάσματος. Άρθρο 9 Μέτρα για την παραγωγή και μεταφορά της κοπριάς 1. Οι αρμόδιες αρχές εξασφαλίζουν την τήρηση του περιορισμού όσον αφορά τον αριθμό των εκτρεφόμενων ζώων σε κάθε εκμετάλλευση (δικαιώματα εκπομπής θρεπτικών στοιχείων) της περιφέρειας της Φλάνδρας, σύμφωνα με τις διατάξεις του διατάγματος για τη λίπανση με κοπριά. 2. Οι αρμόδιες αρχές μεριμνούν ώστε όλες οι μεταφορές κοπριάς από διαπιστευμένους μεταφορείς να καταγράφονται με γεωγραφικά συστήματα εντοπισμού θέσης από την 1η Ιανουαρίου 2012. Μέχρι την ημερομηνία αυτή, οι αρμόδιες αρχές μεριμνούν ώστε η μεταφορά κοπριάς από διαπιστευμένους μεταφορείς των κατηγοριών A 5o, A 7o, B και C, σύμφωνα με τα άρθρα 4 και 5 του φλαμανδικού υπουργικού διατάγματος της 19ης Ιουλίου 2007 (4), να καταγράφεται με γεωγραφικά συστήματα εντοπισμού θέσης. 3. Οι αρμόδιες αρχές μεριμνούν ώστε πριν από κάθε μεταφορά να προσδιορίζεται η σύνθεση της κοπριάς και συγκεκριμένα η συγκέντρωση του αζώτου και του φωσφόρου. Δείγματα κοπριάς αναλύονται από αναγνωρισμένα εργαστήρια και τα αποτελέσματα των αναλύσεων κοινοποιούνται στις αρμόδιες αρχές και στη γεωργική εκμετάλλευση για την οποία προορίζεται η κοπριά. 4. Οι αρμόδιες αρχές μεριμνούν ώστε να είναι διαθέσιμο, κατά τη διάρκεια της μεταφοράς, έγγραφο στο οποίο αναγράφεται η ποσότητα της μεταφερόμενης κοπριάς και η περιεκτικότητά της σε άζωτο και φωσφόρο. Άρθρο 10 Παρακολούθηση 1. Η αρμόδια αρχή μεριμνά για τη σχεδίαση και ετήσια ενημέρωση χαρτών, όπου εμφαίνεται το ποσοστό των εκμεταλλεύσεων, ο αριθμός των αγροτεμαχίων, το ποσοστό των ζώων και γεωργικών γαιών και οι τοπικές χρήσεις γης που καλύπτονται από ατομική παρέκκλιση σε κάθε δήμο/κοινότητα. Συλλέγονται και ενημερώνονται ετησίως δεδομένα σχετικά με την αμειψισπορά και τις γεωργικές πρακτικές που καλύπτονται από ατομική παρέκκλιση. 2. Διατηρείται σε λειτουργία το δίκτυο παρακολούθησης για τη λήψη δειγμάτων των επιφανειακών και των μικρού βάθους υπογείων υδάτων, το οποίο συγκροτήθηκε βάσει της απόφασης 2008/64/ΕΚ, με σκοπό την εκτίμηση των επιπτώσεων της παρέκκλισης στην ποιότητα των υδάτων. Ο αρχικός αριθμός των σταθμών παρακολούθησης δεν μπορεί να μειωθεί, ούτε η θέση των σταθμών να μεταβληθεί, κατά τη διάρκεια της περιόδου εφαρμογής της παρούσας απόφασης. 3. Οι γεωργικές λεκάνες απορροής σε αμμώδη εδάφη αποτελούν αντικείμενο εντονότερης παρακολούθησης. 4. Διατηρούνται σε λειτουργία οι σταθμοί παρακολούθησης, που αντιστοιχούν σε 150 εκμεταλλεύσεις τουλάχιστον και οι οποίοι συγκροτήθηκαν δυνάμει της απόφασης 2008/64/ΕΚ, με σκοπό την παροχή δεδομένων για τη συγκέντρωση αζώτου και φωσφόρου στο νερό του εδάφους, για το ανόργανο άζωτο στην εδαφική κατατομή και για τις αντίστοιχες ποσότητες αζώτου και φωσφόρου που εισέρχονται στα υπόγεια ύδατα μέσω του φυτικού ριζικού συστήματος, καθώς και για τις απώλειες αζώτου και φωσφόρου μέσω της επιφανειακής απορροής και της κατείσδυσης, σε συνθήκες παρέκκλισης και χωρίς παρέκκλιση. Οι σταθμοί παρακολούθησης περιλαμβάνουν τους βασικούς εδαφικούς τύπους (εδάφη αργιλώδη, πηλώδη, αμμώδη, και ασβεστούχου πηλού), καθώς και τις κυριότερες πρακτικές λίπανσης και καλλιέργειες. Η σύνθεση του δικτύου παρακολούθησης δεν θα τροποποιηθεί κατά τη διάρκεια εφαρμογής της παρούσας απόφασης. Άρθρο 11 Εξακρίβωση 1. Οι αρμόδιες αρχές μεριμνούν ώστε όλες οι αιτήσεις παρέκκλισης να υποβάλλονται σε διοικητικό έλεγχο. Εφόσον κατά τον έλεγχο διαπιστωθεί ότι δεν τηρούνται οι όροι των άρθρων 5, 6 και 7, ενημερώνεται σχετικά ο αιτών. Στην περίπτωση αυτή, η αίτηση θεωρείται απορριφθείσα. 2. Καταρτίζεται πρόγραμμα επιτόπιων επιθεωρήσεων με βάση την ανάλυση του κινδύνου, τα αποτελέσματα των ελέγχων προηγουμένων ετών και τα αποτελέσματα γενικών τυχαίων ελέγχων της εφαρμογής της νομοθεσίας με την οποία μεταφέρεται στο εθνικό δίκαιο η οδηγία 91/676/ΕΟΚ. Οι επιτόπιες επιθεωρήσεις καλύπτουν τουλάχιστον το 5 % των εκμεταλλεύσεων για τις οποίες χορηγήθηκε ατομική παρέκκλιση και αφορούν την τήρηση των όρων που καθορίζονται στα άρθρα 5, 6 και 7 της παρούσας απόφασης. Εάν από την εξακρίβωση προκύπτει μη συμμόρφωση, ενημερώνεται σχετικά ο γεωργός. Στην περίπτωση αυτή, η αίτηση παρέκκλισης για το επόμενο έτος θεωρείται απορριφθείσα. 3. Εξακριβώνονται τα αποτελέσματα των μετρήσεων που προβλέπονται στο άρθρο 6 παράγραφος 8. Εάν από την εξακρίβωση προκύπτει μη συμμόρφωση, μεταξύ άλλων υπέρβαση της βασικής οριακής τιμής που καθορίζεται στο διάταγμα για τη λίπανση με κοπριά, ενημερώνεται σχετικά ο γεωργός και απορρίπτεται η αίτηση παρέκκλισης για το επόμενο έτος, η οποία αφορά το ή τα αγροτεμάχια. 4. Οι αρμόδιες αρχές μεριμνούν ώστε το 1 % τουλάχιστον των μεταφορών κοπριάς να υπόκειται σε επιτόπιους ελέγχους, με βάση την εκτίμηση κινδύνου και τα αποτελέσματα των διοικητικών ελέγχων που αναφέρονται στην παράγραφο 1. Οι έλεγχοι περιλαμβάνουν την εξακρίβωση της εκπλήρωσης των υποχρεώσεων διαπίστευσης, την εξέταση των συνοδευτικών εγγράφων, την εξακρίβωση της προέλευσης και του προορισμού της κοπριάς και τη λήψη δειγμάτων της μεταφερόμενης κοπριάς. Η δειγματοληψία μπορεί να διενεργηθεί, κατά περίπτωση, κατά τη διάρκεια των εργασιών φόρτωσης, με αυτόματους δειγματολήπτες εγκατεστημένους επί των οχημάτων. Τα δείγματα κοπριάς αναλύονται από εργαστήρια αναγνωρισμένα από τις αρμόδιες αρχές και τα αποτελέσματα των αναλύσεων κοινοποιούνται στους γεωργούς που παραδίδουν και παραλαμβάνουν την κοπριά. 5. Παρέχονται στις αρμόδιες αρχές οι εξουσίες και τα μέσα που είναι αναγκαία για την εξακρίβωση της συμμόρφωσης με την παρέκκλιση που εγκρίθηκε βάσει της παρούσας απόφασης. Άρθρο 12 Υποβολή εκθέσεων Οι αρμόδιες αρχές υποβάλλουν ετησίως το αργότερο τον Δεκέμβριο, και για το 2014 το αργότερο τον Σεπτέμβριο, έκθεση που περιλαμβάνει τα ακόλουθα: α) χάρτες στους οποίους εμφαίνονται το ποσοστό των εκμεταλλεύσεων, των ζώων και των γεωργικών γαιών και οι τοπικές χρήσεις γης, καθώς και δεδομένα για την αμειψισπορά και τις γεωργικές πρακτικές στις επωφελούμενες από παρέκκλιση εκμεταλλεύσεις, όπως αναφέρεται στο άρθρο 10 παράγραφος 1· β) τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων, καθώς και για τις επιπτώσεις της παρέκκλισης στην ποιότητα των υδάτων, όπως αναφέρεται στο άρθρο 10 παράγραφος 2· γ) αξιολόγηση του υπολειμματικού αζώτου στην εδαφική κατατομή το φθινόπωρο για τα καλυπτόμενα από παρέκκλιση αγροτεμάχια, καθώς και σύγκριση με το υπολειμματικό άζωτο και την εξέλιξή του σε μη καλυπτόμενα από παρέκκλιση αγροτεμάχια, για παρόμοια αμειψισπορά. Στα μη καλυπτόμενα από παρέκκλιση αγροτεμάχια περιλαμβάνονται αγροτεμάχια ευρισκόμενα σε εκμεταλλεύσεις που επωφελούνται από παρέκκλιση και αγροτεμάχια ευρισκόμενα σε άλλες εκμεταλλεύσεις. δ) αξιολόγηση της τήρησης των όρων της παρέκκλισης, βάσει ελέγχων σε επίπεδο εκμετάλλευσης και αγροτεμαχίου, καθώς και ελέγχων της μεταφοράς κοπριάς, και βάσει στοιχείων σχετικά με τις μη συμμορφούμενες εκμεταλλεύσεις, τα οποία στηρίζονται στα πορίσματα διοικητικών και επιτόπιων ελέγχων· ε) στοιχεία σχετικά με την επεξεργασία της κοπριάς, συμπεριλαμβανομένης της περαιτέρω μεταποίησης και χρήσης των στερεών κλασμάτων, και λεπτομερή δεδομένα για τα χαρακτηριστικά των συστημάτων επεξεργασίας, την αποδοτικότητά τους και τη σύνθεση της επεξεργασμένης κοπριάς· στ) στοιχεία για το πλήθος των επωφελούμενων από παρέκκλιση εκμεταλλεύσεων και των καλυπτόμενων από παρέκκλιση αγροτεμαχίων στα οποία έχουν διασπαρεί επεξεργασμένη κοπριά και λύματα χαμηλής περιεκτικότητας σε άζωτο και φωσφορικές ενώσεις, καθώς και οι ποσότητες που έχουν διασπαρεί· ζ) τις μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση για την οποία έχει εγκριθεί ατομική παρέκκλιση, όπως αναφέρεται στο άρθρο 5 παράγραφος 3· η) το μητρώο εγκαταστάσεων επεξεργασίας κοπριάς που αναφέρεται στο άρθρο 5 παράγραφος 4· θ) σύνοψη και αξιολόγηση των δεδομένων που ελήφθησαν από τους σταθμούς παρακολούθησης που αναφέρονται στο άρθρο 10 παράγραφος 4. Άρθρο 13 Εφαρμογή Η παρούσα απόφαση εφαρμόζεται στο πλαίσιο του προγράμματος δράσης 2011-2014 για την περιφέρεια της Φλάνδρας (διάταγμα για τη λίπανση με κοπριά) και η ισχύς της λήγει στις 31 Δεκεμβρίου 2014. Άρθρο 14 Η παρούσα απόφαση απευθύνεται στο Βασίλειο του Βελγίου. Βρυξέλλες, 29 Ιουλίου 2011.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
4840
5283
122
3810
2106
4590
913
2524
4845
2014
1707
2200
833
525

EuroVoc IDs (Expanded): 2825
4840
5283
122
3810
2106
4590
913
2524
4845
2014
1707
2200
833
525

Dataset Source: meu

Split: dev